รองนายกรัฐมนตรี ยืนยันไม่มีปัญหาสภาฯเลื่อนวันอภิปรายไม่ไว้วางใจเป็น 24 กุมภาพันธ์ พร้อมแนะไม่จำเป็นต้องมีองครักษ์พิทักษ์ 6 รัฐมนตรี
รองนายกรัฐมนตรี ยืนยันไม่มีปัญหาสภาฯเลื่อนวันอภิปรายไม่ไว้วางใจเป็น 24 กุมภาพันธ์ พร้อมแนะไม่จำเป็นต้องมีองครักษ์พิทักษ์ 6 รัฐมนตรี นายวิษณุ เครืองาม รองนายกรัฐมนตรี เปิดเผยว่า รัฐบาลไม่มีปัญหาที่เลื่อนวันอภิปรายไม่ไว้วางใจมาเป็นวันที่ 24 -26 กุมภาพันธ์นี้ โดยเริ่มตั้งแต่เวลา 13.30 น.ของวันที่ 24 กุมภาพันธ์เป็นต้นไป เพราะสามารถประชุมคณะรัฐมนตรีในช่วงเช้าได้ และแม้ว่าก่อนหน้านี้จะแจ้งความสะดวกต่อประธานสภาผู้แทนราษฏรเป็นวันที่ 25 กุมภาพันธ์ เป็นต้นไปก็ตาม รัฐบาลก็ไม่ได้มีปัญหาเรื่องของเงื่อนเวลา เพราะเชื่อว่าประธานสภาผู้แทนราษฏรได้พิจารณาตามความเหมาะสมแล้ว อีกทั้งหากจำเป็นต้องขยายวันอภิปรายไปจนถึงวันที่ 27-28 กุมภาพันธ์ ก็ไม่มีปัญหาเช่นกัน ซึ่งรัฐบาลพร้อมชี้แจง เพราะถือว่าภารกิจของสภาฯก็เป็นเรื่องสำคัญส่วนกรณีที่นายสุภรณ์ อัตถาวงศ์ ผู้ช่วยรัฐมนตรีประจำนายกรัฐมนตรี จะตั้งทีมวอร์รูมตอบโต้ฝ่ายค้านนอกสภาฯนั้น นายวิษณุ กล่าวว่า ไม่ทราบ ซึ่งเป็นหน้าที่ของประธานและเลขาธิการสภาผู้แทนราษฏรจะเป็นผู้พิจารณาว่าสามารถทำได้หรือไม่ ตามระเบียบข้อบังคับการประชุมสภาฯ เพราะไม่เคยมีกรณีเช่นนี้มาก่อน ทั้งนี้ยืนยันรัฐมนตรีทั้ง 6 คน ไม่จำเป็นต้องมีองครักษืพิทักษ์ เพราะสามารถชี้แจงได้ และหากจะมาพิทักษ์ ต่อสู้ตอบโต้ หรือพาดพิงแทนนั้น ก็มองว่าไม่สมควร รวมถึงหากถูกพาดพิงก็ไม่ควรตอบโต้ เพราะจะทำให้การประชุมล่าช้าออกไปอีก แต่หากจะเป็นการพิทักษ์ระเบียบข้อบังคับการประชุมสภาฯให้เป็นด้วยความเรียบร้อย ก็สามารถทำได้ ด้วยวิธีการประท้วง แล้วให้ประธานสภาฯชี้ขาดว่าควรทำอย่างไรต่อไปนายวิษณุ ยังคาดหวังว่าการอภิปรายไม่ไว้วางใจครั้งนี้จะเป็นไปด้วยความเรียบร้อย เพราะเชื่อว่าประธานสภาฯจะทำหน้าที่ควบคุมบรรบากาศได้เป็นอย่างดี เนื่องจากการอภิปรายไม่ไว้วางใจถือเป็นเรื่องใหญ่ที่สุดในการตรวจสอบรัฐบาล ซึ่งมีประชาชนให้ความสนใจจำนวนมาก ดังนั้นต้องเกรงใจประชาชนด้วย โดยขอให้ทุกคนคำนึงถึงความเหมาะสม ทั้งฝ่ายค้าน ฝ่ายรัฐบาลและฝ่ายประท้วง